Nordjyllands Politi har truffet beslutning om, at der skal rejses sigtelse for vold mod ishockeyspilleren Kristian Jensen fra Frederikshavn White Hawks. Det sker på baggrund af politiets undersøgelse af forholdene omkring den episode, der skete mellem to spillere under en ishockey-kamp, som blev afviklet i fredags i Frederikshavn. I forbindelse med episoden blev den 18-årige ishockeyspiller Lucas Bjerre Rasmussen fra Odense Bulldogs væltet omkuld på isen af Kristian Jensen fra Frederikshavn White Hawks. Odense-spilleren mistede sin hjelm i faldet, og i forlængelse af dette slog Kristian Jensen ham i hovedet. Lucas Bjerre Rasmussens hoved ramte isen, og Odense-spilleren lå efterfølgende bevidstløs på isen. Modtog flere henvendelser Efter kampen har Nordjyllands Politi modtaget flere henvendelser fra offentligheden om episoden, hvorfor politiet indledte en nærmere undersøgelse af omstændigheden omkring episoden. Og det er dét arbejde, der nu har resulteret i, at politiet har rejst en sigtelse for vold mod Kristian Jensen. - Vi har i dag meddelt den 23-årige ishockeyspiller fra Frederikshavn, at han sigtes i sagen, og at han skal afhøres om det skete. Det er normal procedure i en sag som denne, siger den ansvarlige for politiets efterforskning, politikommissær Peter Skovbak, Nordjyllands Politi. Politiet oplyser desuden, at der iværksættes en række efterforskningsskridt, som skal afdække forløbet før, under og efter det skete, hvilket altså blandt andet betyder, at sagens parter afhøres.

Referat:
Frederikshavn White Hawks-spilleren Kristian Jensen bliver nu sigtet for vold efter episode på isen fredag aften i Frederikshavn i kampen mod Odense Bulldogs.